钦定古今图书集成/明伦汇编/氏族典/第092卷 > 《廖用贤尚友录》 > 于谨
## 钦定古今图书集成/明伦汇编/氏族典/第092卷 > 《廖用贤尚友录》 > 于谨

按《周书于谨传》，“谨字思敬，河南洛阳人，小名巨弥。曾
祖婆，魏怀荒镇将。谨性沉深，有识量，略窥经史，尤好
《孙子》兵书。太宰元穆见之，叹曰：‘王佐才也’。及破六汗
拔陵，首乱北境，引茹茹为援，元纂率众讨之。宿闻谨
名，辟为铠曹参军事，从军北伐茹茹。正光四年，行台
广阳王元深治兵北伐，引为长流参军，遂与广阳王”
破贼主斛律野谷禄等。时魏末群盗蜂起，谨愿往喻，
广阳王然之。谨兼解诸国语，乃单骑入贼，示以恩信。
于是西部铁勒酋长乜列河等款附，相率南迁。破六
汗拔陵要，击破乜列河，部众皆没。谨伏兵发，贼遂大
败，悉收得乜列河之众。魏帝嘉之，除积射将军。孝昌
元年，又随广阳王征鲜于修礼。军次白牛逻，会章武
王为修礼所害，遂停军中山。灵太后纳谗，谨束身诣
阙。灵太后引见之，大怒。谨备论广阳王忠款，兼陈停
军之状。灵太后意稍解，遂舍之，寻加别将。二年，梁将
曹义宗数为边患，乃令谨与辛纂率兵讨之。相持累
年，经数十战，进拜都督、宣威将军、冗从仆射。孝庄帝
即位，除镇远将军，寻转直寝。又随讨葛荣，平邢杲，拜
征卤将军。从尔朱天光破万俟丑奴，封石城县伯。普
泰元年，除征北大将军、金紫光禄大夫、散骑常侍，又
授大都督。从天光与齐神武战于韩陵山。天光既败，
谨遂入关。贺拔岳表谨留镇，除卫将军、咸阳郡守。太
祖临夏州，以谨为防城大都督，兼夏州长史。及岳被
害，谨言于太祖，请都关右。太祖大悦。会有敕追谨为
关内大都督，谨因进“都关中”之策，魏帝纳之。寻而齐
神武逼洛阳，谨从魏帝西迁，仍从太祖征潼关，破回
洛城。授使持节、车骑大将军、仪同三司、北雍州刺史，
进爵蓝田县公。大统元年，拜骠骑大将军、开府仪同
三司，进爵常山郡公。从战河桥，拜大丞相府长史，兼
大行台尚书。夏州刺史刘平叛，谨率众讨平之。除大
都督恒并燕肆云五州诸军事、大将军、恒州刺史。入
为太子太师。十二年，拜尚书左仆射，领司农卿。寻复
兼大行台、尚书、丞相府长史，率兵镇潼关。加授华州
刺史，俄拜司空。十五年，进位柱国大将军。齐氏称帝太祖征之，以谨为后军大都督。魏恭帝元年，除雍州
刺史。率众讨梁，破之，别封新野郡公。孝闵帝践阼，进
封燕国公，迁太傅、大宗伯，参议朝政。保定二年，谨以
年老，上表乞骸骨，诏不许。天和二年，授雍州牧。三年，
薨于位，年七十六。赠本官，加使持节、太师、雍恒等二
十州诸军事、雍州刺史，谥曰文，配享于太祖庙庭。子
寔嗣。